
DILYSU RHAGLENNI CYFUNOL AC AR-LEIN 
(Dylech ddarllen y cofnod hwn yn y Llawlyfr Academaidd ar y cyd â ‘Dilysu Rhaglenni Newydd’)

Cyffredinol

1. Mae Prifysgol Metropolitan Caerdydd yn gwerthfawrogi’r potensial i ehangu cyfranogiad, a alluogir drwy gyfleoedd dysgu cyfunol ac ar-lein, a disgwylir i’r holl ddarpariaeth gyfunol ac ar-lein fod yn destun gweithdrefnau sicrhau ansawdd priodol a bodloni praeseptau perthnasol Cod Ansawdd y DU. Dylai safonau academaidd a phrofiad myfyrwyr yn yr holl ddyfarniadau a gyflwynir naill ai’n gyfan gwbl neu’n rhannol trwy ddysgu ar-lein fod yn debyg i raglenni ar y campws. Dylent hefyd gyd-fynd ag unrhyw wybodaeth feincnodi berthnasol y DU a 10 Egwyddor Dysgu Ar-lein y Brifysgol.

2. Dyma ddiffiniad y Brifysgol o raglenni cyfunol ac ar-lein:

1.1 Cyfunol: Mae rhaglen astudio sy’n cynnig dysgu cyfunol yn ddull sy’n cynnig ‘cyfuniad meddylgar’ o addysgu a drefnir ar y campws ynghyd â chyfleoedd dysgu sy’n hygyrch ar-lein (Garrison a Vaughan, 2008). Er nad oes unrhyw argymhelliad bod rhaniad cyfartal yn ymarferol neu’n briodol, dylid ei ystyried yn ddull ‘Cyfunol’ os bwriedir cynnal rhwng 20% ac 80% o’r dysgu ar-lein. Mae dysgu cyfunol yn wahanol i ddysgu ar y campws pan fydd tîm y rhaglen wedi ymrwymo i ddarparu cyfran sylweddol o’u cwricwlwm sydd wedi’i drefnu a’i gynllunio ar gyfer mynediad ar-lein hyblyg. 

1.2 Ar-lein: Rhaglen sy’n cael ei darparu’n gyfan gwbl yn ddigidol, heb ddisgwyliad i’r myfyrwyr ddod i’r campws ar gyfer sesiynau dysgu a drefnwyd. Gallai cyrsiau ar-lein dal i gynnwys elfen o ddysgu mewn  man penodol, megis lleoliadau, ymchwil maes, neu weithgareddau achlysurol wedi’u cynllunio (penwythnosau ysgrifennu, cyfleoedd i gyfarfod nad ydynt yn orfodol) neu ymweliadau achlysurol â’r campws, ond y bwriad yw cynnal gweithgareddau ar-lein wedi’u trefnu’n fwriadol ar gyfer y cyfan o’r cwrs mwy neu lai. Mae hyn yn cyd-fynd â chanllawiau HESA ar gyfer astudio ar-lein neu o bell, sy’n cwmpasu’r myfyrwyr hynny nad ydynt yn mynychu’r holl gwrs yn bersonol, gydag eithriadau achlysurol fel ysgolion haf, arholiadau neu ddigwyddiadau (HESA, 2020).

Dilysu

3. Mae’r broses ddilysu ar gyfer rhaglenni cyfunol neu ar-lein yn adleisio’r broses ar gyfer rhaglenni ar y campws gyda’r pwyntiau craffu canlynol ychwanegol:

3.1 Rhaglenni cyfunol: 
· y gyfran arfaethedig o gyfleoedd dysgu ar-lein; 
· y cymorth a gynllunnir ar gyfer ymgysylltu ar-lein; 
· safonau gofynnol dyluniad tudalen Moodle (neu blatfform arall);
· hygyrchedd cyfleoedd dysgu;
· cysoni’r cynnig â 10 Egwyddor Dysgu Ar-lein y Brifysgol;
3.2 Rhaglenni ar-lein:
· y cynllun ar gyfer cymorth i fyfyrwyr ar draws pob lefel; 
· gwaith a wnaed gyda L&IS, Cyflogadwyedd a chymorth arall i greu canllawiau i fyfyrwyr ar sut i sicrhau cyfle cyfartal o ran mynediad at gymorth ac arweiniad;
· y cynllun i fodloni dangosyddion allweddol llwyddiant mewn dysgu ar-lein gan gynnwys tryloywder, cyfranogiad, hyblygrwydd ac ar gyfer rhyngweithio ac ymgysylltu;
· cysoni’r cynnig â 10 Egwyddor Dysgu Ar-lein y Brifysgol.

4. Cynlluniwyd y broses i sicrhau y bydd cynigion yn arwain at ddarpariaeth o ansawdd, profiadau myfyrwyr wedi’u rheoli a safonau allbwn, sy’n ddigonol ar gyfer anghenion myfyrwyr ac yn gyfartal â rhaglenni mwy traddodiadol.

5. Dylai manylion y dulliau cyflwyno arfaethedig gael eu cynnig a’u cymeradwyo gan y Pwyllgor Datblygu Portffolio yn y lle cyntaf, a fydd yn ystyried yr achos marchnad, ariannol a strategol dros y cynnig. Ar ôl cymeradwyaeth RASC neu IC, bydd pob cynnig wedyn yn destun 2 gam o waith craffu academaidd gan y Panel Sefydlog Cymeradwyo Rhaglenni. Mae’r broses ddilysu wedi’i hamlinellu’n llawn ar dudalennau we Dilysu ac Adolygu’r QED.

6. Mae ansawdd yr adnoddau dysgu yn newidyn hollbwysig wrth benderfynu pa mor dderbyniol yw’r cynnig cyfunol neu ar-lein a’r profiad dilynol i fyfyrwyr. Felly, er nad oes angen adnoddau dysgu ar gyfer rhaglen astudio gyfan wrth ddilysu fel arfer, rhaid cynnwys proses briodol ar gyfer adolygiad parhaus o adnoddau dysgu yn y broses ddilysu. Os oes gan y Panel Sefydlog unrhyw amheuon am gynnig cyfunol neu ar-lein, yna mae ganddo’r hawl i gymeradwyo adnoddau ar gyfer y rhaglen gyfan, o bosibl mewn proses fesul cam.

7. Er mwyn sicrhau ansawdd y cynigion, dylai’r panel dilysu gael y canlynol yn ogystal â’r dogfennau sy’n ofynnol ar gyfer rhaglenni traddodiadol:
7.1 enghreifftiau o’r holl ddeunyddiau dysgu, addysgu ac asesu ar gyfer o leiaf un modiwl, ynghyd â manylion y dulliau sydd ar waith yn yr Ysgol/Adran ar gyfer datblygu a sicrhau ansawdd deunyddiau cyfunol ac ar-lein;
7.2 manyleb o ba wybodaeth a deunyddiau a fydd ar gael i fyfyrwyr gydol y cwrs;
7.3 manylion am sut y bydd myfyrwyr yn gallu cael gafael ar adnoddau dysgu cyffredinol;
7.4 esboniad o’r hyn a ddisgwylir gan fyfyrwyr – i ddechrau a thrwy gydol y cwrs;
7.5 disgrifiad o bwy ddylai myfyrwyr gysylltu â nhw am gymorth, naill ai gyda phroblemau academaidd neu broblemau logistaidd sy’n ymwneud â’r dull cyflwyno;
7.6 esboniad o sut y bydd cynnydd myfyrwyr ar y cwrs yn cael ei fonitro, gan gynnwys unrhyw ddefnydd o dracio cynnydd awtomatig a chyflwyno a dychwelyd aseiniadau;
7.7 manylion am sut y caiff cymhelliant myfyrwyr ei gynnal trwy gynnwys elfennau rhyngweithiol yn y rhaglen (megis hunanasesiadau, ystafelloedd sgwrsio a chyfleoedd i drafod);
7.8 manylion trefniadau cymorth technegol ar gyfer cyfleusterau ar-lein;
7.9 manylion y trefniadau cymorth bugeiliol i fyfyrwyr, gan wahaniaethu rhwng adnoddau lleol a chanolog;
7.10 manylion y systemau sydd ar waith fel y gall Cyfarwyddwyr Rhaglenni fonitro ymgysylltiad er mwyn sicrhau safonau’r gwasanaeth i fyfyrwyr;
7.11 trefniadau i nodi ac ymdrin yn effeithiol â thwyll, arferion annheg a dynwared er mwyn sicrhau y gellir priodoli gwaith asesedig myfyrwyr yn briodol iddynt.
8. Wrth baratoi dogfennaeth ar gyfer dilysu darpariaeth ar-lein neu gyfunol, dylid rhoi sylw priodol i God Ansawdd y DU y QAA ar gyfer Cyngor a Chanllawiau Addysg Uwch sy’n ymwneud â dysgu ac addysgu, a 10 Egwyddor Dysgu Ar-lein y Brifysgol sydd ar gael ar dudalennau dudalennau gwe Dylunio a Chynllunio’r QED.




Y Panel Sefydlog

9. Dylai aelodaeth y Panel Sefydlog fod yr un fath â’r hyn a bennwyd ar gyfer pob rhaglen gyda’r gofyniad ychwanegol bod y Panel yn cynnwys rhywun sydd â phrofiad o gynllunio a darparu rhaglenni cyfunol neu ar-lein.

Darparu’r rhaglen

10. Disgwylir y bydd dibynadwyedd system ddarparu’r rhaglen, gan gynnwys dulliau o gadarnhau bod deunyddiau wedi’u derbyn yn ddiogel, wedi cael ei brofi a bod cynlluniau wrth gefn clir ar waith os bydd y dull darparu a gynlluniwyd yn methu.

11. Bydd disgwyl i staff sy’n datblygu rhaglenni a gyflwynir drwy ddulliau cyfunol neu ar-lein fod â sgiliau priodol wrth gynllunio a chyflwyno rhaglenni cyfunol ac ar-lein, a byddant yn derbyn hyfforddiant a datblygiad parhaus priodol i’w helpu i ymarfer yn effeithiol yn y modd hwn.
Gwybodaeth i fyfyrwyr

12. Dylid hysbysu myfyrwyr am gyfrifoldebau’r Brifysgol, y myfyriwr ac unrhyw bartner cydweithredol, a dylid rhoi disgwyliadau clir o ran astudio a natur dysgu annibynnol, dysgu dan gyfarwyddyd, dysgu cydweithredol a dysgu gyda chefnogaeth.

13. Dylai myfyrwyr dderbyn amserlen ar gyfer:
· cyflwyno deunyddiau astudio
· unrhyw gymorth i ddysgwyr a gynigir trwy weithgareddau ar yr amserlen, cynadleddau ar y we ac ati
· cwblhau gweithgareddau dysgu 
· cyflwyno aseiniadau ffurfiannol a chrynodol.

14. Dylai myfyrwyr gael canllawiau clir ar gamau i’w cymryd os byddant yn dod ar draws anawsterau cymorth technegol.

15. Dylid rhoi cyfleoedd i fyfyrwyr roi adborth am y rhaglen ac agweddau eraill ar brofiad y myfyriwr, a dylai’r adborth hwn lywio adolygiad o’r rhaglen.

Adolygu

16. Mae’r holl raglenni a ddarperir drwy ddulliau dysgu cyfunol ac ar-lein yn destun gweithgarwch monitro, adolygu a gwella yn unol â rheoliadau’r Brifysgol.

